SIARAN MEDIA Belanjawan 2024 memacu ke arah membina kemakmuran dan daya tahan melalui prinsip-prinsip MADANI Siaran Media Tan Sri Nor Mohamed Yakcop Pengerusi, Khazanah Research Institute (KRI) Belanjawan 2024 memperkukuh prinsip-prinsip serta objektif Malaysia MADANI melalui penyusunan semula struktur ekonomi negara dan meningkatkan kualiti hidup rakyat. KRI yakin bahawa tumpuan kerajaan melalui keutamaan kepada reformasi struktural, terutamanya kepada penekanan langkah-langkah tanggungjawab fiskal dan pertumbuhan yang inklusif, adalah tepat pada masanya dan merupakan instrumen penting dalam pertumbuhan dan pembangunan Malaysia dalam jangka panjang. Komitmen kerajaan melalui pelaksanaan reformasi fiskal adalah dialu-alukan. Langkah-langkah rasionalisasi subsidi serta perluasan dasar cukai membolehkan kedudukan fiskal negara kekal kukuh dalam menghadapi ketidakstabilan dan kompleksiti dalam arena antarabangsa pada masa kini. KRI juga mengalu-alukan pembaharuan ke atas rangka kerja SST sedia ada. Peningkatan SST dari 6 peratus kepada 8 peratus akan memperkukuh kedudukan fiskal negara disamping mengurangkan kesan kepada isi rumah. Kami menantikan pengumuman kerajaan mengenai mekanisma terperinci terhadap penyusunan subsidi. KRI menyambut baik langkah-langkah menggerakkan agenda transformasi industri negara yang selari dengan sasaran Pelan Induk Perindustrian Baharu (NIMP) 2030 yang baru dilancarkan. Peralihan ke arah insentif berperingkat adalah tepat dan mampu menempatkan Malaysia dalam kedudukan yang baik untuk mencipta kluster ekonomi baharu, memperluas hubungan domestik dan memastikan kelestarian alam sekitar. Program-program dan peruntukan untuk penubuhan firma baharu, serta menaiktaraf dan meningkatkan daya saing PKS, akan menyumbang kepada penciptaan pekerjaan berkualiti dan peluang penjanaan pendapatan. Komitmen kerajaan terhadap transformasi digital sektor awam dalam bentuk rekod kesihatan digital, GovTech dan pengenalan digital kebangsaan juga tepat pada masanya. Peningkatan sumbangan kerajaan kepada Skim Keselamatan Sosial Pekerjaan Sendiri PERKESO dan had sumbangan padanan untuk skim i-Saraan dan i-Suri KWSP menunjukkan komitmen berterusan kerajaan untuk memperkukuh sistem perlindungan sosial negara. Peningkatan peruntukan untuk Sumbangan Tunai Rahmah (STR) serta perluasan program Sumbangan Asas Rahmah (SARA) juga adalah bersesuaian. KRI mengalu-alukan sifat reformis Belanjawan 2024 yang sejajar dengan strategi pembangunan negara. Kami yakin bahawa Belanjawan 2024 akan membawa Malaysia ke arah pertumbuhan yang melindungi kesejahteraan rakyat, pada masa yang sama memperkukuh agenda transformasi ekonomi dan industri negara. Page 1 of 2
Untuk sebarang pertanyaan media, sila hubungi: Najyah Johar Ketua Pegawai Operasi Khazanah Research Institute 03-2705 6103 najyah.johar@krinstitute.org TAMAT MENGENAI INSTITUT PENYELIDIKAN KHAZANAH (KRI) Khazanah Research Institute, yang ditaja oleh Yayasan Hasanah, adalah organisasi bukan untung dan diperbadankan sebagai syarikat yang diberi jaminan. Objektif Institut adalah untuk melakukan analisis dan penyelidikan mengenai isuisu kritikal di negara serta memberi cadangan dasar berdasarkan kajiannya. Untuk maklumat lebih lanjut mengenai KRI, sila lawati Antara peranan KRI adalah: menjalankan kajian dan analisis yang tidak berat sebelah berdasarkan fakta dan data mengadakan bengkel, meja bulat, persidangan dan ceramah untuk pakar subjek, pembuat dasar, cendiakawan dan • orang awam yang berminat mendukung penemuan penyelidikan dan cadangan dasarnya. Ikuti KRI di media sosial untuk mengetahui tentang penyelidikan kami dengan lebih lanjut: • @KRInstitute @KRInstitute or Khazanah Research Institute @krinstitute Page 2 of 2